31998R0779
L 113/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 779/98 НА СЪВЕТА
от 7 април 1998 година
относно вноса в Общността на селскостопански продукти с произход от Турция, за отмяна на Регламент (ЕИО) № 4115/86 и за изменение на Регламент (ЕО) № 3010/95
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113 от него,
като взе предвид предложението на Комисията,
като има предвид, че с Решение № 1/98 на Съвета за асоцииране ЕО-Турция от 25 февруари 1998 г. относно търговския режим на селскостопанските продукти бе установен преференциален режим, приложим спрямо вноса в Общността на селскостопански продукти с произход от Турция; че следва да се предвиди разпоредба, която позволява на Комисията да приеме специални подробни правила за прилагането на този нов режим на внос, без да се накърняват разпоредбите, предвидени в членове 6 и 7 от Регламент (ЕО) № 1981/94 на Съвета от 25 юли 1994 г. за въвеждане и управление на тарифни квоти на Общността за определени продукти с произход от Алжир, Кипър, Египет, Израел, Йордания, Малта, Мароко, Западния бряг и Ивицата Газа, Тунис и Турция, а също и подробни правила за удължаването или адаптирането на тези тарифни квоти (1);
като има предвид, че за продуктите, за които правната уредба на Общността предвижда да се спазва определена вносна цена, прилагането на преференциалната тарифна система следва да е обвързано със спазването на тази цена;
като има предвид, че с Регламент (ЕИО) № 4115/86 (2) бе установен режимът, който е приложим спрямо вноса в Общността на селскостопански продукти с произход от Турция на основата на Решение № 1/80 на Съвета за асоцииране ЕО-Турция; че разпоредбите за селското стопанство в посоченото по-горе решение бяха отменени с Решение № 1/98 на Съвета за асоцииране ЕО-Турция; че в резултат на това следва да се отмени Регламент (ЕИО) № 4115/86;
като има предвид, че освен това следва да се премахнат тарифните отстъпки за трите продукта с произход от Турция, предвидени в Регламент (ЕО) № 3010/95 на Съвета от 18 декември 1995 г. относно пълното или частично премахване на митата, приложими спрямо определени продукти от раздели 1-24 и от раздел 27 от Комбинираната номенклатура с произход от Малта и Турция (3);
като има предвид, че решението на Съвета за асоцииране е приложимо от 1 януари 1998 година; че с оглед спешността на въпроса, настоящият регламент следва да влезе в сила в деня на публикуването му в Официален вестник на Европейските общности,
ПРИЕ НАСТОЯЩИЯ РЕГЛАМЕНТ:
Член 1
За продуктите, които са изброени в приложение II към Договора за създаване на Европейската общност, които произхождат от Турция и разрешени за внос в Общността при условията, предвидени в Решение № 1/98 на Съвета за асоцииране ЕО-Турция, се приемат подробни правила за прилагането на режима на внос, съгласно процедурата, която е предвидена в член 38 от Регламент № 136/66/ЕИО на Съвета от 22 септември 1966 г. относно установяване на обща организация на пазарите в сектора на мазнини и масла (4) или, според случая, в съответните членове от останалите регламенти относно общата организация на селскостопанските пазари, без да се накърняват разпоредбите на членове 6 и 7 от Регламент (ЕО) № 1981/94.
Член 2
За продуктите, за които правната уредба на Общността предвижда да се спазва определена вносна цена, прилагането на преференциалната тарифна система е обвързано със спазването на тази цена.
За риболовните продукти, за които има фиксирана референтна цена, прилагането на преференциалната тарифа е обвързано със спазването на тази цена.
Член 3
Регламент (ЕИО) № 4115/86 се отменя.
Член 4
Регламент (ЕО) № 3010/95 се изменя, както следва:
1.
Заглавието се заменя със следния текст:
„Регламент (ЕО) № 3010/95 на Съвета от 18 декември 1995 г. относно пълно или частично премахване на митата, приложими спрямо определени продукти от раздели 1 до 24 от Комбинираната номенклатура с произход от Малта“.
2.
Членове 1 и 2 се заменят със следния текст:
„Член 1
Спрямо вноса в Общността на продуктите с произход от Малта, които са изброени в приложението към настоящия регламент, се прилагат посочените за всеки продукт мита.
Член 2
За целите на прилагането на настоящия регламент правилата за произход са тези, които са в сила във всеки даден момент за целите на Споразумението за асоцииране между Европейската икономическа общност и Малта.“
3.
Приложение I, което съдържа списък на продуктите, които спадат към раздели 1 до 24, с произход от Малта, получава наименованието „приложение“.
4.
Приложение II, което съдържа списък на продуктите, които спадат към раздели 1 до 24, с произход от Турция, се отменя.
Член 5
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 7 април 1998 година.